Magnus, Dei gracia episcopus Aboensis, viro reuerendo ac Deo deuoto confessori generali monasterii sanctarum Marie virginis ac Birgitte in Watzstena salutem et sinceram in Domino caritatem. Vt confessiones subditorum nostrorum de dyocesi nostra versus eundem locum Watzstenense causa deuocionis et peregrinacionis accedencium ac vobis confiteri volencium audire ipsosque eciam in casibus dumtaxat occultis, nobis specialiter reseruatis, absoluere et penitencias eis salutares pro modo culpe iniungere, necnon aliis ydoneis vestris fratribus quibus placuerit, committere possitis et insuper eisdem nostris subditis verbum Dei in vestris sermonibus deuote audientibus xl dierum indulgencias pronunciare, deuocioni vestre auctoritate ordinaria tenore presencium indulgemus, presentes nostro secreto munitas in testimonium concedentes. Datum in loco predicto anno Domini mcdxvij, feria quinta proxima ante dominicam Palmarum.